別贊上人
作者：杜甫
朝代：唐

paragraphs: 百川日東流，客去亦不息。
我生苦漂蕩，何時有終極。
贊公釋門老，放逐來上國。
還爲世塵嬰，頗帶顦顇色。
楊枝晨在手，豆子雨已熟。
是身如浮雲，安可限南北。
異縣逢舊友，初忻寫胸臆。
天長關塞寒，歲暮飢凍逼。
野風吹征衣，欲別向曛黑。
馬嘶思故櫪，歸鳥盡斂翼。
古來聚散地，宿昔長荆棘。
相看俱衰年，出處各努力。